SL Uradni list Evropske unije L 206/1

UREDBA SVETA (ES) št. 723/2009

z dne 25. junija 2009

o pravnem okviru Skupnosti za Konzorcij evropske raziskovalne infrastrukture (ERIC)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter zlasti člena 171 in prvega odstavka člena 172 Pogodbe,

ob upoštevanju predloga Komisije,

ob upoštevanju mnenja Evropskega parlamenta (1),

ob upoštevanju mnenja Evropskega ekonomsko-socialnega odbora (2),

ob upoštevanju mnenja Odbora regij (3),

ob upoštevanju naslednjega:

(1) V skladu s členom 171 Pogodbe lahko Skupnost ustanovi skupna podjetja ali kakršno koli drugo strukturo, potrebno za učinkovito izvajanje raziskovalnih, tehnološko razvojnih in predstavitvenih programov Skupnosti.

(2) Podpora raziskovalnim infrastrukturam v Evropi in njihov razvoj je dolgoročni cilj Skupnosti, kot je bilo nazadnje izraženo v Sklepu št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (4) ter zlasti Odločbi Sveta 2006/974/ES z dne 19. decembra 2006 o posebnem programu „Zmogljivosti“ (5).

(3) Medtem ko tradicionalno podporo za uporabo in razvoj evropskih raziskovalnih infrastruktur predstavljajo zlasti subvencije za ustanovljene raziskovalne infrastrukture v državah članicah, se je v zadnjih letih pokazala potreba po dodatnem spodbujanju razvoja novih infrastruktur, tako da se oblikuje ustrezen pravni okvir, ki bi omogočal njihovo lažjo ustanovitev in delovanje na ravni Skupnosti.

(4) To potrebo so večkrat izrazile države članice in institucije Skupnosti na politični ravni ter različni akterji evropske raziskovalne skupnosti, kot so podjetja, raziskovalni centri in univerze ter zlasti Evropski strateški forum za raziskovalno infrastrukturo (ESFRI).

(5) Medtem ko je v okvirnih programih Skupnosti za raziskave in tehnološki razvoj že dolgo priznana ključna vloga znanstvenih raziskovalnih infrastruktur na svetovni ravni pri doseganju ciljev Skupnosti na področju raziskav in tehnološkega razvoja, ki so določeni v členu 163 Pogodbe, so pravila, ki urejajo ustanavljanje, financiranje in delovanje teh struktur, še vedno neenotna in regionalizirana. Evropske raziskovalne infrastrukture konkurirajo z infrastrukturami svetovnih partnerjev Skupnosti, ki veliko vlagajo v sodobne in obsežne raziskovalne infrastrukture in bodo to počeli tudi v prihodnosti; te infrastrukture postajajo vedno bolj zapletene in dražje, zaradi česar pogosto presegajo zmogljivost ene države članice ali celo celine, zato je zdaj treba izkoristiti in razviti vse možnosti člena 171 Pogodbe in oblikovati okvir, ki vsebuje postopke in pogoje za ustanavljanje in delovanje evropskih raziskovalnih infrastruktur na ravni Skupnosti, ki so potrebne za učinkovito izvajanje programov Skupnosti za raziskave in tehnološki razvoj. Ta novi pravni okvir dopolnjuje druge pravne oblike, ki obstajajo v nacionalni ali mednarodni zakonodaji ali zakonodaji Skupnosti.

(6) V nasprotju s skupno tehnološko pobudo (JTI), zasnovano kot skupno podjetje, katerega članica je Skupnost in od katere prejema finančne prispevke, Konzorcij evropske raziskovalne infrastrukture (v nadaljnjem besedilu: ERIC) ne bi smel biti zasnovan kot organ Skupnosti v smislu člena 185 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (6) (Finančna uredba), temveč kot pravna oseba, pri kateri ni nujno, da je Skupnost članica in od katere tudi ne prejema finančnih prispevkov v smislu točke (f) člena 108(2) Finančne uredbe.

(7) Glede na tesno sodelovanje med državami članicami in Skupnostjo pri načrtovanju programov in izvajanju ustreznih raziskovalnih dejavnosti v duhu dopolnjevanja, kakor določata člena 164 in 165 Pogodbe, bi morale zainteresirane države članice same ali v sodelovanju z drugimi kvalificiranimi subjekti opredeliti svoje potrebe po ustanovitvi raziskovalnih infrastruktur v takšni pravni obliki na podlagi svojih dejavnosti na področju raziskav in tehnološkega razvoja ter zahtev Skupnosti. Iz istega razloga bi moralo biti članstvo v ERIC odprto za zainteresirane države članice z možno vključitvijo držav, pridruženih okvirnemu programu za raziskave in tehnološki razvoj (v nadaljnjem besedilu: pridružene države), ter tretjih držav in specializiranih medvladnih organizacij. Države članice bi morale imeti možnost, da postanejo polne članice ali opazovalke ERIC pod pogoji, določenimi v Statutu.

(8) Glavna naloga ERIC, ustanovljenega v skladu s to uredbo, bi morala biti predvsem ustanovitev in delovanje raziskovalne infrastrukture v okviru negospodarskih dejavnosti ter bi moral glavni del svojih sredstev nameniti tej glavni nalogi. Da se spodbudi prenos inovacij, znanja in tehnologije, bi bilo treba ERIC omogočiti, da opravlja nekatere gospodarske dejavnosti, če so te tesno povezane z njegovimi glavnimi nalogami in ne ogrožajo njihovega izpolnjevanja. Ustanovitev raziskovalnih infrastruktur, kot je ERIC, ne izključuje možnosti, da raziskovalne infrastrukture vseevropskega interesa z drugo pravno obliko enakovredno prispevajo k napredku evropskih raziskav, med drugim tudi k izvajanju načrta, ki ga je oblikoval ESFRI. Komisija bi morala zagotoviti, da se člani ESFRI in druge zainteresirane strani obvestijo o teh alternativnih pravnih oblikah.

(9) Raziskovalne infrastrukture bi morale prispevati k zaščiti znanstvene odličnosti raziskav Skupnosti in konkurenčnosti gospodarstva Skupnosti na podlagi srednje- ali dolgoročnih napovedi, in sicer z učinkovito podporo evropskih raziskovalnih dejavnosti. Da bi lahko to dosegle, bi morale biti dejansko odprte za evropsko raziskovalno skupnost na splošno, ob spoštovanju določb iz svojih statutov, in bi si morale prizadevati za krepitev evropskih znanstvenih zmogljivosti, ki presegajo sedanjo raven, ter tako prispevati k razvoju Evropskega raziskovalnega prostora.

(10) Da se omogoči učinkovit postopek za ustanovitev ERIC, morajo subjekti, ki želijo ustanoviti ERIC, predložiti vlogo Komisiji, ki bi morala s pomočjo neodvisnih strokovnjakov, ki lahko vključuje člane ESFRI, ugotoviti, ali je predlagana raziskovalna infrastruktura v skladu s to uredbo. Takšna vloga bi morala vsebovati izjavo države članice gostiteljice o priznanju ERIC kot mednarodnega telesa ali organizacije od dneva njegove ustanovitve za namen uporabe Direktive Sveta 2006/112/ES z dne 28. novembra 2006 o skupnem sistemu davka na dodano vrednost (7) in Direktive Sveta 92/12/EGS z dne 25. februarja 1992 o splošnem režimu za trošarinske proizvode in o skladiščenju, gibanju in nadzoru takih proizvodov (8). Kot mednarodna organizacija za namen uporabe Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (9) bi moral biti ERIC v skladu s pravili glede državnih pomoči tudi upravičen do nekaterih oprostitev.

(11) Zaradi preglednosti bi morala biti odločitev o ustanovitvi ERIC objavljena v Uradnem listu Evropske unije. Iz istega razloga bi bilo treba tej odločitvi priložiti bistvene elemente Statuta.

(12) ERIC bi moral imeti pravno osebnost za čim bolj učinkovito izvajanje svojih nalog in čim širšo pravno sposobnost od dneva začetka veljavnosti odločitve o njegovi ustanovitvi. Da se določi zakonodaja, ki se uporabi, bi moral imeti uradni sedež na ozemlju tiste članice ERIC, ki je država članica ali pridružena država.

(13) V ERIC bi morale biti včlanjene vsaj tri države članice, včlanijo pa se lahko tudi pridružene države in tretje države, ki niso pridružene države in izpolnjujejo pogoje, ter posebne medvladne organizacije.

(14) V skladu z razsežnostjo Skupnosti v zvezi s to uredbo bi morale imeti države članice skupaj večino glasov v skupščini članic ERIC.

(15) Za izvajanje tega okvira bi bilo treba v statutu določiti natančnejše določbe, na podlagi katerih bi morala Komisija preučiti skladnost vloge z okvirom iz te uredbe.

(16) Na eni strani je treba zagotoviti, da je ERIC dovolj prilagodljiv, da lahko spremeni svoj statut, na drugi strani pa mora Skupnost, ki ustanovi ERIC, ohraniti nadzor nad nekaterimi bistvenimi elementi. Če sprememba zadeva bistveni element Statuta, priloženega odločitvi o ustanovitvi ERIC, bi bilo treba to spremembo pred začetkom veljavnosti odobriti z odločitvijo Komisije, sprejeto po enakem postopku kot odločitev o ustanovitvi ERIC. O kakršni koli drugi spremembi bi bilo treba obvestiti Komisijo, ki lahko ugovarja, če meni, da je sprememba v nasprotju s to uredbo.

(17) ERIC mora za učinkovito upravljanje svojih dejavnosti ustanoviti lastne organe. Statut bi moral določati način, kako ti organi zakonito zastopajo ERIC.

(18) ERIC mora za izvrševanje finančnih obveznosti izvajati svoje dejavnosti v skladu z načeli dobrega upravljanja proračuna.

(19) ERIC je lahko upravičen do financiranja v skladu z naslovom VI Finančne uredbe. Možno je tudi financiranje v okviru kohezijske politike v skladu z zadevno zakonodajo Skupnosti.

(20) ERIC bi moral biti za čim bolj učinkovito izvajanje nalog in kot logična posledica svoje pravne osebnosti odgovoren za svoje dolgove. Da se članicam zagotovijo ustrezne rešitve v zvezi z njihovo odgovornostjo, bi bilo treba omogočiti, da se v Statutu določijo različne ureditve odgovornosti, ki presega odgovornost, omejeno na prispevke članic.

(21) Ker je ERIC ustanovljen v skladu z zakonodajo Skupnosti, bi morala zanj veljati zakonodaja Skupnosti in zakonodaja države njegovega uradnega sedeža. Vendar bi lahko imel ERIC sedež poslovanja v drugi državi. V posebnih primerih iz Statuta ERIC bi se morala uporabljati zakonodaja te države. Poleg tega bi morale za ERIC veljati izvedbena pravila, ki so skladna s Statutom.

(22) Države članice lahko uporabijo ali sprejmejo kakršen koli zakon ali drug predpis, če ta ni v nasprotju s področjem uporabe ali cilji te uredbe.

(23) Za zagotovitev zadostnega nadzora skladnosti s to uredbo, bi moral ERIC predložiti Komisiji in zadevnim javnim organom svoje letno poročilo in kakršne koli informacije o okoliščinah, ki lahko resno ogrozijo izvajanje njegovih nalog. Če Komisija na osnovi letnega poročila ali drugače sumi, da ERIC resno krši to uredbo ali drugo veljavno zakonodajo, bi morala od ERIC in/ali njegovih članic zahtevati pojasnilo in/ali ukrepanje. V izrednih primerih in če ni sprejet noben ukrep za odpravo pomanjkljivosti, lahko Komisija razveljavi odločitev o ustanovitvi ERIC in posledično s tem likvidira ERIC.

(24) Ker cilja te uredbe, in sicer vzpostavitve okvira za evropske raziskovalne infrastrukture med državami članicami, države članice ne morejo učinkovito doseči v okviru nacionalnih ustavnih sistemov in ker je te cilj zaradi nadnacionalne narave problema lažje doseči na ravni Skupnosti, lahko Skupnost sprejme ukrepe v skladu z načelom subsidiarnosti iz člena 5 Pogodbe. V skladu z načelom sorazmernosti iz navedenega člena ta uredba ne prekoračuje okvira, potrebnega za dosego tega cilja.

(25) Ker je ta uredba oblikovana predvsem zaradi učinkovitega izvajanja programov Skupnosti za raziskave, tehnološki razvoj in predstavitvene dejavnosti in ker so ukrepi, potrebni za njeno izvajanje, predvsem upravljalni ukrepi, bi jih bilo treba sprejeti v skladu z upravljalnim postopkom iz člena 4 Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (10) –

SPREJEL NASLEDNJO UREDBO:

Člen 1

Predmet

Ta uredba določa pravni okvir, ki opredeljuje zahteve in postopke za ustanovitev Konzorcija evropske raziskovalne infrastrukture (v nadaljnjem besedilu: ERIC) ter učinke njegove ustanovitve.

Člen 2

Opredelitve pojmov

Za namene uporabe te uredbe se uporabljajo naslednje opredelitve:

(a) „raziskovalna infrastruktura“ pomeni objekte in naprave, vire in s tem povezane storitve, ki jih znanstvena skupnost uporablja za izvajanje vrhunskih raziskav na zadevnih področjih, ter zajema glavno znanstveno opremo ali nize instrumentov; na znanju temelječe vire, kot so zbirke, arhivi ali strukturirani znanstveni podatki; zagotavljanje infrastruktur, temelječih na informacijski in komunikacijski tehnologiji, kot so infrastruktura GRID ter računalniške, programske in komunikacijske infrastrukture; kakršna koli druga edinstvena sredstva, bistvena za dosego odličnosti raziskav. Take raziskovalne infrastrukture so lahko „na enem mestu“ ali „razpršene“ (organizirana mreža virov);

(b) „tretja država“ pomeni državo, ki ni država članica Evropske unije;

(c) „pridružena država“ pomeni tretjo državo, ki je s Skupnostjo povezana z mednarodnim sporazumom, v skladu in na podlagi katerega nakazuje finančni prispevek celoti ali delu programov Skupnosti za raziskave, tehnološki razvoj in predstavitvene dejavnosti.

Člen 3

Naloge in druge dejavnosti

1. Glavna naloga ERIC je ustanovitev in upravljanje raziskovalne infrastrukture.

2. ERIC opravlja svojo glavno nalogo na neprofitni podlagi. Kljub temu lahko opravlja nekatere gospodarske dejavnosti, pod pogojem, da so tesno povezane z njegovo glavno nalogo in ne ogrožajo izvajanje le te.

3. ERIC ločeno beleži odhodke in prihodke svojih gospodarskih dejavnosti ter zaračuna tržne cene zanje ali, če teh ni mogoče določiti, polno ceno z razumno maržo.

Člen 4

Zahteve v zvezi z infrastrukturo

Raziskovalna infrastruktura, ki jo ustanovi ERIC, izpolnjuje naslednje zahteve:

(a) potrebna je za izvajanje evropskih programov in projektov raziskovalnih dejavnosti, vključno z učinkovito izvedbo programov Skupnosti za raziskave, tehnološki razvoj in predstavitvene dejavnosti;

(b) zagotavlja dodano vrednost v okviru krepitve in strukturiranja evropskega raziskovalnega prostora (ERP) in bistveno izboljšuje zadevna znanstvena in tehnološka področja na mednarodni ravni;

(c) ob upoštevanju pravil, ki jih določa Statut, je raziskovalcem iz držav članic in pridruženih držav omogočen učinkovit dostop;

(d) prispeva k mobilnosti znanja in/ali raziskovalcev v okviru ERP in krepi izkoriščanje intelektualnega potenciala vseh držav članic Evropske unije ter

(e) prispeva k razširjanju in optimizaciji rezultatov dejavnosti Skupnosti na področju raziskav, tehnološkega razvoja in predstavitvenih dejavnosti.

Člen 5

Vloga za ustanovitev ERIC

1. Subjekti, ki zaprosijo za ustanovitev ERIC (v nadaljnjem besedilu: vlagatelji), predložijo vlogo Komisiji. Vloga se predloži v pisni obliki v enem od uradnih jezikov institucij Unije in vsebuje:

(a) zahtevo Komisiji za ustanovitev ERIC;

(b) predlagan statut ERIC iz člena 10;

(c) tehnični in znanstveni opis raziskovalne strukture, ki jo mora ustanoviti in upravljati ERIC, zlasti ob upoštevanju zahtev iz člena 4;

(d) izjavo države članice gostiteljice o priznanju ERIC kot mednarodnega telesa v smislu členov 143(g) in 151(1)(b) Direktive 2006/112/ES in mednarodne organizacije v smislu druge alinee člena 23(1) Direktive 92/12/EGS od dneva njegove ustanovitve. Roki in pogoji za izjeme iz teh določb se določijo s sporazumom med članicami ERIC.

2. Komisija oceni vlogo v skladu s pogoji iz te uredbe. Med ocenjevanjem pridobi mnenja neodvisnih strokovnjakov, zlasti na področju nameravanih dejavnosti ERIC. Rezultat take ocene se sporoči vlagateljem, ki se po potrebi pozovejo k dopolnitvi ali spremembi vloge.

Člen 6

Odločitev o vlogi

1. Komisija ob upoštevanju rezultatov ocene iz člena 5(2) in v skladu s postopkom iz člena 20:

(a) sprejme odločitev o ustanovitvi ERIC, ko se prepriča, da so izpolnjene zahteve iz te uredbe, ali

(b) zavrne vlogo, če ugotovi, da zahteve iz te uredbe niso izpolnjene, vključno takrat, kadar izjava iz člena 5(1)(d) ni bila predložena.

2. Odločitev o vlogi se sporoči vlagateljem. V primeru zavrnitve je treba vlagateljem odločitev jasno in natančno pojasniti.

Odločitev o ustanovitvi ERIC se objavi tudi v seriji L Uradnega lista Evropske unije.

3. Osnovni elementi Statuta, kakor so določeni v točkah (b) do (f) člena 10 in v točkah (i) do (vi) točke (g), in so vključeni v vlogo, so priloženi odločitvi o ustanovitvi ERIC.

Člen 7

Statut ERIC

1. ERIC je pravna oseba od dne, ko začne veljati odločitev o ustanovitvi ERIC.

2. ERIC ima v vsaki državi članici čim širšo pravno sposobnost, ki je pravnim osebam dodeljena v skladu z zakonodajo zadevne države članice. Zlasti lahko pridobiva premično in nepremično premoženje in intelektualno lastnino ter z njimi razpolaga, lahko sklepa pogodbe in je lahko stranka v sodnem postopku.

3. ERIC je mednarodna organizacija v skladu s točko (c) člena 15 Direktive 2004/18/ES.

Člen 8

Sedež in naziv

1. ERIC ima uradni sedež na ozemlju članice, ki je država članica ali pridružena država.

2. Vsak ERIC ima naziv, ki ga sestavlja tudi okrajšava „ERIC“.

Člen 9

Zahteve za članstvo

1. Člani ERIC lahko postanejo naslednji subjekti:

(a) države članice;

(b) pridružene države;

(c) tretje države, ki niso pridružene države;

(d) medvladne organizacije.

2. V ERIC so včlanjene vsaj tri države članice. Druge države članice se lahko včlanijo kadar koli pod poštenimi in razumnimi pogoji iz Statuta, lahko pa se priključijo tudi kot opazovalke, brez pravice do glasovanja in v skladu s pogoji iz Statuta. Včlanijo se lahko pridružene države in tretje države, ki niso pridružene države, pa tudi medvladne organizacije, če to odobri skupščina članic iz člena 12(a) v skladu s pogoji in postopki za spremembe članstva iz Statuta.

3. Države članice imajo skupaj večino glasov v skupščini članic.

4. Katero koli državo članico, pridruženo državo ali tretjo državo kot članico ERIC lahko zastopa en javni subjekt ali več javnih subjektov, vključno z regijami, ali zasebni subjekti, ki opravljajo javne storitve na področju uveljavljanja določenih pravic in razrešitve določenih obveznosti.

5. Pridružene države, tretje države in medvladne organizacije, ki želijo ustanoviti ali postati članice ERIC, priznavajo, da ima ERIC pravno osebnost in pravno sposobnost v skladu s členom 7(1) in (2) ter da upošteva pravila iz člena 15.

6. Pridružene države in tretje države, ki želijo ustanoviti ali postati članice ERIC, slednjega obravnavajo tako, kot je določeno v členih 5(1)(d) in 7(3).

Člen 10

Statut

Statut ERIC vključuje vsaj naslednje:

(a) seznam članic, opazovalk in po potrebi subjektov, ki zastopajo članice, ter pogoje in postopek za spremembo članstva in zastopanja v skladu s členom 9;

(b) naloge in dejavnosti ERIC;

(c) uradni sedež v skladu s členom 8(1);

(d) naziv ERIC v skladu s členom 8(2);

(e) trajanje in postopek likvidacije v skladu s členom 16;

(f) ureditev odgovornosti v skladu s členom 14(2);

(g) osnovna načela, ki zajemajo: (i) politiko dostopa za uporabnike; (ii) politiko znanstvenega ocenjevanja; (iii) politiko razširjanja; (iv) politiko na področju pravic intelektualne lastnine; (v) politiko zaposlovanja, vključno z enakimi možnostmi; (vi) politiko javnih naročil, ki upošteva načela preglednosti, nediskriminacije in konkurence; (vii) prenehanje obratovanja, če je ustrezno; (viii) podatkovno politiko;

(h) pravice in obveznosti članic, vključno z obveznostjo prispevanja k uravnoteženemu proračunu in pravico glasovanja;

(i) organe ERIC, njihove naloge, pristojnosti ter način, kako so sestavljeni in kako odločajo, vključno v zvezi s spremembo statuta v skladu s členoma 11 in 12;

(j) opredelitev delovnega(-ih) jezika(-ov);

(k) sklicevanja na pravila o izvajanju statuta.

Statut se javno objavi na spletni strani ERIC in na njegovem uradnem sedežu.

Člen 11

Spremembe Statuta

1. ERIC predloži Komisiji v odobritev kakršno koli spremembo Statuta, povezano z vprašanji iz točk (b) do (f) ali točk (i) do (vi) točke (g) člena 10. Takšna sprememba ne začne veljati pred začetkom veljavnosti odločitve o njeni odobritvi. Komisija smiselno uporablja člen 5(2) in člen 6.

2. ERIC predloži Komisiji kakršno koli spremembo Statuta, ki ni zajeta v odstavku 1, v desetih dneh po njenem sprejetju.

3. Komisija lahko ugovarja taki spremembi v šestdesetih dneh od predložitve z navedbo razlogov, zakaj sprememba ne izpolnjuje zahtev iz te uredbe.

4. Sprememba ne začne veljati pred potekom roka za ugovor ali preden ta rok odloži Komisija ali pred preklicem vloženega ugovora.

5. Vloga za spremembo vsebuje naslednje:

(a) besedilo predlagane oziroma sprejete spremembe, vključno z datumom začetka veljavnosti;

(b) spremenjeno prečiščeno besedilo Statuta.

Člen 12

Organizacija ERIC

Statut predvideva vsaj naslednje organe z naslednjimi pristojnostmi:

(a) skupščino članic kot organa s polno pristojnostjo odločanja, vključno v zvezi s sprejetjem proračuna;

(b) direktorja ali svet direktorjev, ki ju imenuje skupščina članic kot izvršilni organ in zakonitega zastopnika ERIC.

Statut določa, kako člani sveta direktorjev zakonito zastopajo ERIC.

Člen 13

Proračunska načela, računovodski izkazi in revizija

1. Vse postavke prihodkov in odhodkov ERIC se vključijo v ocene, ki jih je treba pripraviti za vsako proračunsko leto, in se prikažejo v proračunu. Prihodki in odhodki, prikazani v proračunu, so uravnoteženi.

2. Članice ERIC zagotovijo, da se odobrena proračunska sredstva porabljajo v skladu z načeli dobrega finančnega poslovodenja.

3. Proračun se določi in izvršuje ter računovodski izkazi pripravijo v skladu z načelom preglednosti.

4. Računovodskim izkazom ERIC je priloženo poročilo o upravljanju proračuna in finančnem poslovodenju med proračunskim letom.

5. ERIC izpolnjuje zahteve veljavne zakonodaje na področju priprave, evidentiranja, revizije in objave računovodskih izkazov.

Člen 14

Odgovornost in zavarovanje

1. ERIC je odgovoren za svoje dolgove.

2. Finančna odgovornost članic za dolgove ERIC je omejena na njihove ustrezne prispevke v ERIC. Članice lahko v Statutu navedejo, ali bodo prevzele vnaprej določeno odgovornost nad njihovimi ustreznimi prispevki ali neomejeno odgovornost.

3. V primeru, da finančna odgovornost njegovih članic ni neomejena, ERIC sklene potrebna zavarovanja, da se pokrijejo vsa tveganja v zvezi z njegovo gradnjo in delovanjem infrastrukture.

4. Skupnost ni odgovorna za noben dolg ERIC.

Člen 15

Pravo, ki se uporablja, in sodna pristojnost

1. Ustanovitev in notranje delovanje ERIC ureja:

(a) zakonodaja Skupnosti, zlasti ta uredba in odločitve iz členov 6(1)(a) in 11(1);

(b) zakonodaja države, v kateri ima ERIC uradni sedež, pri zadevah, ki jih ne ureja ali jih le delno ureja zakonodaja iz točke (a);

(c) Statut in izvedbena pravila.

2. Sodišče Evropskih skupnosti je pristojno za spor med članicami v zvezi z ERIC ali med članicami in ERIC ter za kakršen koli spor, v katerem je udeležena Skupnost.

3. Zakonodaja Skupnosti o pristojnosti se uporablja za spore med ERIC in tretjimi osebami. V primerih, ki niso zajeti v zakonodaji Skupnosti, zakonodaja države, v kateri ima ERIC svoj uradni sedež, določi pristojno sodišče za reševanje takšnega spora.

Člen 16

Likvidacija in plačilna nesposobnost

1. Statut določa postopek, ki se uporabi v primeru likvidacije ERIC na podlagi sklepa skupščine članic. Likvidacija lahko privede do prenosa dejavnosti na neki drug pravni subjekt.

2. Takoj ko skupščina članic sprejme sklep o likvidaciji, in v vsakem primeru v desetih dneh po njegovem sprejetju, ERIC o tem obvesti Komisijo. Komisija objavi ustrezno obvestilo v seriji C Uradnega lista Evropske unije.

3. Takoj po zaključku postopka likvidacije in v vsakem primeru v desetih dneh po tem zaključku, ERIC o tem obvesti Komisijo. Komisija objavi ustrezno obvestilo v seriji C Uradnega lista Evropske unije. ERIC preneha obstajati z dnem objave obvestila.

4. Če ERIC ni sposoben plačati svojih dolgov, o tem takoj obvesti Komisijo. Komisija objavi ustrezno obvestilo v seriji C Uradnega lista Evropske unije.

Člen 17

Poročanje in nadzor

1. ERIC pripravi poročilo o letnih dejavnostih, ki zlasti vsebuje znanstvene, operativne in finančne dejavnosti iz člena 3. Poročilo potrdi skupščina članic in ga predloži Komisiji kot tudi zadevnim javnim organom v šestih mesecih po zaključku ustreznega proračunskega leta. To poročilo je dostopno javnosti.

2. ERIC in zadevne države članice obvestijo Komisijo o kakršnih koli okoliščinah, ki bi lahko resno ogrozile izpolnjevanje nalog ERIC ali ovirale njegovo zmožnost izpolnjevanja zahtev iz te uredbe.

3. Če Komisija prejme namig, da ERIC resno krši to uredbo, odločitve, sprejete na podlagi te uredbe ali druge veljavne zakonodaje, zahteva pojasnilo od ERIC in/ali njegovih članic.

4. Če Komisija po tem, ko je ERIC in/ali njegovim članicam zagotovila razumen rok za predložitev pripomb, ugotovi, da ERIC resno krši to uredbo, odločitve, sprejete na podlagi te uredbe ali druge veljavne zakonodaje, lahko ERIC in njegovim članicam predlaga ukrep za odpravo pomanjkljivosti.

5. Če ni sprejet noben ukrep za odpravo pomanjkljivosti, lahko Komisija razveljavi odločitev o ustanovitvi ERIC v skladu s postopkom iz člena 20. Ta odločitev se sporoči ERIC in se objavi v seriji L Uradnega lista Evropske unije. S tem se sproži likvidacija ERIC.

Člen 18

Ustrezne določbe

Države članice sprejmejo ustrezne ukrepe, ki zagotavljajo učinkovito izvajanje te uredbe.

Člen 19

Poročilo in pregled

Najpozneje 27. julija 2014 Komisija predloži Evropskemu parlamentu in Svetu poročilo o njenem izvajanju in predloge za spremembe, kjer je to potrebno.

Člen 20

Postopek v odboru

1. Komisiji pomaga upravljalni odbor.

2. Pri sklicevanju na ta odstavek se uporabljata člena 4 in 7 Sklepa 1999/468/ES.

Rok iz člena 4(3) Sklepa 1999/468/ES je dva meseca.

Člen 21

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Luxembourgu, 25. junija 2009 Za Svet Predsednik L. MIKO

(1) Mnenje z dne 19.2.2009 (še ni objavljeno v Uradnem listu).

(2) Mnenje z dne 14.1.2009 (še ni objavljeno v Uradnem listu).

(3) UL C 76, 31.3.2009, str. 6.

(4) UL L 412, 30.12.2006, str. 1.

(5) UL L 54, 22.2.2007, str. 101.

(6) UL L 248, 16.9.2002, str. 1.

(7) UL L 347, 11.12.2006, str. 1.

(8) UL L 76, 23.3.1992, str. 1.

(9) UL L 134, 30.4.2004, str. 114.

(10) UL L 184, 17.7.1999, str. 23.